מורה מדיר אל-אסד פרסם פוסט סאטירי בפייסבוק, שבו הלין על הסגידה העיוורת לשייח מחמד אל-אסד שלקברו עולים מדי יום מאמינים רבים. "מדובר בסתם אדם מת, והסגולות שמייחסים לו אינן קיימות", כתב המורה. למחרת הושלך רימון רסס לביתו. אחד מצאצאי השייח: "לא נקבל פגיעה בזכרו". המורה: "לא רציתי לפגוע"
המורה "העז" למתוח ביקורת על הסגידה העיוורת לשייח האלמותי - והצית מחדש את הסכסוך ארוך השנים: הרוחות בדיר אל-אסד בגליל סוערות בעקבות השתלחות סאטירית של מורה באמונה כלפי שייח שעל שמו נקרא היישוב. לאחר שהמורה פרסם פוסט בנושא, השליכו אלמונים לעבר ביתו רימון רסס. באירוע לא היו נפגעים והמשטרה פתחה בחקירה.
בשטח היישוב הקטן, שבו מתגוררים כ-11 אלף בני אדם, נקבר לפני כ-600 שנים השייח הצדיק מחמד עבד אלקאדר ג'יליאני, שכינויו הנפוץ היה מחמד אל-אסד. האגדה מספרת שהשייח הגיע למרגלות הר חלוץ רכוב על חמור, ואריה שהבחין בהם טרף את החמור. בהמשך רכב השייח על האריה (אסד בערבית מדוברת), ובשל כך נקרא היישוב על שמו.
במשך השנים טיפחו צאצאיו של השייח הילה גדולה סביב סגולותיו. מדי יום עולים רבים לקברו, שממוקם בקומת הקרקע של המסגד הקרוי גם כן על שמו. הביקורת שהושמעה בגנות העלייה לקברו של הצדיק המוסלמי והמנהגים סביבו יצרו מתיחות בין התושבים.
המתיחות הגיעה לשיא בתחילת השבוע בעקבות פוסט בפייסבוק שפרסם מורה מהיישוב. הוא ציין כי "מדובר בסתם אדם מת, והסגולות אשר מייחסים לו אינן קיימות. איפה היה השייח אל-אסד כשחיזבאללה ירה טילים על דיר אל-אסד ושניים מתושביו מתו. למה הוא לא הגן עליהם?". למחרת הושלך כאמור רימון רסס לעבר ביתו של המורה, שגרם לנזק למבנה.
במשפחת אסדי, המשתייכת לשושלת של השייח אל-אסד, לא אהבו את הלשון החריפה והסאטירית של המורה. הזמר רפעת אסדי, אחד מצאצאיו של הצדיק, אמר: "לא נקבל פגיעה בשמו ובזכרו של השייח הצדיק. כולנו נמשיך בדרכו, ואנחנו קוראים לכבד את האמונה שלנו ולא לוותר על המורשת של הצדיק. בכל הלוויה נמשיך להניף את דגלי השייח אל-אסד שעליהם כתוב 'אשהד אנ לא אלאה אלא אללה, ואשהד אנ מחמדן רסול אללה' (אין אל מלבד אללה מוחמד הוא הנביא של אלוהים)".
ביישוב אמרו עוד כי "משפחת אסדי היא המשפחה הגדולה בכפר, ואחריה באה משפחת דבאח. הרבה מאוד אנשים מובילים הם צאצאים של השייח אל-אסד, כמו למשל מחמד אבו סעוד אלאסדי, שהיה משורר ידוע. גם הזמר המפורסם רפעת אסדי, שנחשב למוביל במגזר הערבי, מחבר בין הפולקלור והשירה העממית לשורשיו ולשייח אל-אסד".
המורה, עבד אלסלאם מוסא, אמר בתגובה ל-ynet: "אני מסרב להאמין שאסד הוא זה שמגן על דיר אל-אסד משום שאלוהים לבדו מגן על הכפר. לא התכוונתי בשום פנים לפגוע בשייח אל-אסד, שהיה לו מעמד גבוה אצלי ואצל כל האנשים. לא רציתי לעורר סכסוך בין שתי משפחות גדולות ומכבדות בדיר אל-אסד, שהן משפחת אסדי ומשפחת מוסא ולכן מחקתי את הפוסטים שכתבתי. גם לאחר שגיליתי שלא הבינו את התוכן בגלל ערבית רהוטה". על הרימון אמר המורה: "לא יודע מי זרק הרימון לעבר הבית שלי. אני חושב שזה בין אדם שרצה לסכסך בין שתי המשפחות ואני חושב שהוא ממשפחה אחרת".